18 Ukuze iZwi likaNkulunkulu lisiguqule ngaleyo ndlela edingekayo, sifunda iBhayibheli njalo futhi sithole izifundo eziwusizo ezikulo. Kodwa lokhu kumane kuyisiqalo. Baningi abantu abalifundayo iBhayibheli ngezikhathi ezithile futhi asebenolwazi oluthile ngalokho elikushoyo. Mhlawumbe uye wahlangana nabantu abanjalo lapho usenkonzweni yasensimini. Abanye baze bakwazi nokusho izindinyana ezithile zeBhayibheli ngekhanda. * Noma kunjalo, lokhu kungase kungabi nethonya elitheni endleleni abacabanga nabaphila ngayo. Yini entulekayo? Ukuze iZwi likaNkulunkulu limthonye futhi limguqule umuntu, kumelwe alivumele ukuba lingene lijule enhliziyweni yakhe. Ngakho, kudingeka sizinike isikhathi sokucabanga ngalokho esikufundayo. Kuhle ukuzibuza: ‘Ingabe ngiyaqiniseka ukuthi lokhu akuyona imfundiso nje yenkolo? Bukhona yini ubufakazi engibubonile bokuthi lokho engikufundayo kuyiqiniso? Ngaphezu kwalokho, ngiyazibona yini izindlela engingakusebenzisa ngayo lokho engikufundayo ekuphileni kwami, futhi ngingakubheki nje njengokuthile okumelwe ngikufundise abanye? Ingabe nginomuzwa wokuthi uJehova ukhuluma nami ngqo?’ Ukucabanga nokuzindla ngale mibuzo kungasisiza ukuba sijulise uthando lwethu ngoJehova ezinhliziyweni zethu. Uthando lwethu ngaye luyokhula. Lapho inhliziyo yethu ithinteke ngaleyo ndlela, siyokwenza izinguquko ezidingekile.—IzAga 4:23; Luka 6:45.